**DĖL ASMENŲ BŪTINOJO HOSPITALIZAVIMO IR (AR) BŪTINOJO IZOLIAVIMO GYDYTOJŲ SPECIALISTŲ KOMISIJOS SUDARYMO, NUOSTATŲ IR DARBO REGLAMENTO PATVIRTINIMO**

2023 m. rugpjūčio 2 d. Nr. A-372

Panevėžys

 Vadovaudamasis Lietuvos Respublikos vietos savivaldos įstatymo 33 straipsnio 3 dalies
5 punktu, Lietuvos Respublikos Žmonių užkrečiamųjų ligų profilaktikos ir kontrolės įstatymo
9 straipsniu ir Ligonių, asmenų, įtariamų, kad serga užkrečiamosiomis ligomis, turėjusių sąlytį, ir sukėlėjų nešiotojų būtinojo hospitalizavimo ir (ar) būtinojo izoliavimo organizavimo tvarkos aprašu, patvirtintu Lietuvos Respublikos sveikatos apsaugos ministro 2020 m. balandžio 6 d. įsakymu
Nr. V-820:

 1. S u d a r a u Asmenų būtinojo hospitalizavimo ir (ar) būtinojo izoliavimo gydytojų specialistų komisiją šios sudėties:

 Komisijos pirmininkas - Danutė Pajėdienė, VšĮ Panevėžio rajono savivaldybės poliklinikos šeimos medicinos skyriaus vedėja;

 Komisijos pirmininko pavaduotojas - Lilija Kurpienė, VšĮ Panevėžio rajono savivaldybės poliklinikos šeimos gydytoja.

 Nariai:

Justė Kruopienė, VšĮ Respublikinės Panevėžio ligoninės pulmonologijos skyriaus vedėja;

Rūta Sapiegienė, VšĮ Respublikinės Panevėžio ligoninės pulmonologijos skyriaus gydytoja pulmonologė;

 Loreta Steponavičienė, VšĮ Panevėžio rajono savivaldybės poliklinikos dermatovenerologė.

 2. T v i r t i n u:

2.1. Asmenų būtinojo hospitalizavimo ir (ar) būtinojo izoliavimo gydytojų specialistų komisijos nuostatus (pridedama).

2.2. Asmenų būtinojo hospitalizavimo ir (ar) būtinojo izoliavimo gydytojų specialistų komisijos darbo reglamentą (pridedama).

2.3. Asmenų būtinojo hospitalizavimo ir (ar) būtinojo izoliavimo organizavimo tvarką ne darbo laiku bei švenčių ir poilsio dienomis (pridedama).

 3. Pripažinti netekusiu galios Savivaldybės administracijos direktoriaus 2013 m. liepos 31 d. įsakymą Nr. A-747 „Dėl asmenų būtinojo hospitalizavimo ir (ar) būtinojo izoliavimo gydytojų specialistų komisijos sudarymo, nuostatų ir darbo reglamento patvirtinimo“ su visais pakeitimais.

Savivaldybės administracijos direktorius Eugenijus Lunskis

 PATVIRTINTA

 Panevėžio rajono savivaldybės administracijos

 direktoriaus 2023 m. rugpjūčio 2 d. įsakymu Nr. A-372

### **Asmenų būtinojo hospitalizavimo ir (ar) būtinojo izoliavimo gydytojų specialistų komisijos nuostatAI**

### **I. BENDROSIOS NUOSTATOS**

1. Asmenų būtinojo hospitalizavimo ir (ar) izoliavimo komisija (toliau - Komisija) - tai gydytojų specialistų grupė, sudaroma Lietuvos Respublikos žmonių užkrečiamųjų ligų profilaktikos ir kontrolės įstatymo 9 straipsnio nuostatoms (ligoniams, asmenims, įtariamiems, kad serga pavojingomis ar ypač pavojingomis užkrečiamosiomis ligomis, asmenims, turėjusiems sąlytį, ar šių ligų sukėlėjų nešiotojams hospitalizuoti ir (ar) izoliuoti privalomąja tvarka) įgyvendinti savivaldybės teritorijoje.

2. Komisijos sudėtis tvirtinama ir pirmininkas paskiriamas Panevėžio rajono savivaldybės administracijos direktoriaus įsakymu.

3. Komisija dirba vadovaudamasi Lietuvos Respublikos žmonių užkrečiamųjų ligų profilaktikos ir kontrolės įstatymu, Lietuvos Respublikos sveikatos apsaugos ministro įsakymais, kitais teisės aktais ir norminiais dokumentais, reglamentuojančiais žmonių užkrečiamųjų ligų profilaktiką ir kontrolę, paciento teises ir pareigas, sveikatos priežiūros paslaugų teikimą, Komisijos nuostatais ir Komisijos darbo reglamentu.

4. Komisiją sudaro komisijos pirmininkas ir du gydytojai specialistai.

5. Komisija priima sprendimą būtinąja tvarka hospitalizuoti ir (ar) izoliuoti ligonius, asmenis, įtariamus, kad serga pavojingomis ar ypač pavojingomis ligomis, asmenis, turėjusius sąlytį, ar šių ligų sukėlėjų nešiotojus, kai susirgimai išvardyti Lietuvos Respublikos sveikatos apsaugos ministro 2002 m. birželio 13 d. įsakyme Nr. 278 ,,Dėl pavojingų ir ypač pavojingų užkrečiamųjų ligų, dėl kurių ligoniai, asmenys, įtariami, kad serga pavojingomis ar ypač pavojingomis užkrečiamosiomis ligomis, asmenys, turėję sąlytį, ar šių ligų sukėlėjų nešiotojai turi būti hospitalizuojami, izoliuojami, tiriami ir (ar) gydomi privalomai, sąrašo patvirtinimo“.

6. Ligonių, asmenų, įtariamų, kad serga, turėjusių sąlytį, ar sukėlėjų nešiotojų būtinasis hospitalizavimas ir (ar) izoliavimas taikomas:

6.1. jei asmuo (kai šis asmuo neveiksnus - vienas iš jo atstovų pagal įstatymą) atsisako arba vengia hospitalizavimo ir (ar) izoliavimo, pažeidžia nustatytą asmens sveikatos priežiūros įstaigos vidaus tvarką, užkrečiamųjų ligų profilaktikos taisykles ir taip sukelia pavojų aplinkinių sveikatai;

6.2. jei ligonis ar asmuo, įtariamas, kad serga pavojinga ar ypač pavojinga liga, yra be sąmonės arba nesugeba teisingai įvertinti savo sveikatos būklės, o jį būtina skubiai gydyti norint išgelbėti gyvybę;

6.3. jei nėra pakankamai laiko gauti tokio neveiksnaus asmens atstovo pagal įstatymą sutikimo.

7. Asmenys, išvardyti 5 punkte, privalo būti hospitalizuojami ir (ar) izoliuojami atitinkamose stacionarines asmens sveikatos priežiūros paslaugas teikiančiose įstaigose.

8. Asmenų būtinasis hospitalizavimas ir (ar) izoliavimas gali būti taikomas, kol šie tampa nebepavojingi kitiems asmenims, bet ne ilgiau kaip 7 kalendorines dienas, įskaitant būtinojo hospitalizavimo ir (ar) izoliavimo dieną.

**II. BENDROSIOS PRAKTIKOS GYDYTOJŲ AR KITŲ GYDYTOJŲ SPECIALISTŲ VEIKSMAI**

9. Bendrosios praktikos gydytojas ar kitas gydytojas specialistas (toliau – gydytojas), nustatęs asmenis, išvardytus 5 punkte, nedelsdamas privalo:

9.1. įrašyti priežastį, dėl kurios asmenį būtina hospitalizuoti ir (ar) izoliuoti, atitinkamame asmens medicininiame dokumente: asmens sveikatos istorijoje (forma Nr. 025/a, Nr. 025-1/ap), vaiko sveikatos raidos istorijoje (forma Nr. 025-112/a), gydymo stacionare ligos istorijoje (forma Nr. 003/a, Nr. 003-1/ap), dienos stacionaro ligonio kortelėje (forma Nr. 003-2/a), sergančiojo tuberkulioze sveikatos istorijoje (forma Nr. 081/a), greitosios medicinos pagalbos lydimajame lape (forma Nr. 114/a);

9.2. patikslinti asmens gyvenamąją vietą;

9.3. žodžiu (telefonu) ar kitais būdais informuoti Panevėžio visuomenės sveikatos centrą, Savivaldybės gydytoją (vyr. specialistą);

9.4. pateikti asmens medicininius dokumentus prie savivaldybės sudarytai Komisijai;

9.5. nedelsdamas informuoti atitinkamai Lietuvos Respublikos krašto apsaugos, Lietuvos Respublikos vidaus reikalų ministerijos, Kalėjimų departamento prie Lietuvos Respublikos teisingumo ministerijos sveikatos priežiūros tarnybų vadovus ir pateikti jiems atitinkamus asmens medicininius dokumentus, jei nustatyti asmenys, išvardyti 5 punkte, yra privalomosios pradinės karinės tarnybos kariai, kalinamieji ar nuteistieji.

### **III. KOMISIJOS VEIKSMAI**

10. Komisija, gavusi pranešimą apie 5 punkte nurodytą asmenį, privalo:

10.1. nedelsdama įvertinti tokį asmenį nustačiusio gydytojo motyvus ir priimti sprendimą dėl asmens privalomojo hospitalizavimo ir (ar) izoliavimo ir jo trukmės;

10.2. patikslinti asmens gyvenamąją vietą;

10.3. sprendimą įrašyti į atitinkamus asmens medicininius dokumentus, išvardytus 9.1 punkte;

10.4. Komisijos pirmininkas privalo nedelsdamas sprendimą patvirtinti parašu, informuoti Panevėžio visuomenės sveikatos centrą, Savivaldybės gydytoją (vyr. specialistą) ir pateikti pastarajam sprendimą tvirtinti;

10.5. apie Komisijos sprendimą informuoti sveikatos priežiūros įstaigos, kurioje išaiškintas Nuostatų 5 punkte nurodytas asmuo, administraciją, kuri, iki atvyks savivaldybės gydytojas, organizuoja būtinąjį hospitalizavimą, ypač pavojingų infekcijų atvejais.

### **IV. SAVIVALDYBĖS GYDYTOJO VEIKSMAI**

11. Savivaldybės gydytojas (vyr. specialistas) ar jo įgaliotas asmuo, gavęs komisijos sprendimą, tuoj pat organizuoja asmens būtinąjį hospitalizavimą ir (ar) būtinąjį izoliavimą:

11.1. pasirašytinai supažindina asmenį, dėl kurio priimtas sprendimas jį būtinai hospitalizuoti ir (ar) būtinai izoliuoti, o jei šis asmuo yra neveiksnus,- vieną iš jo atstovų pagal įstatymą. Jei asmuo atsisako ar nesugeba pasirašyti, tai sprendimas perskaitomas, dalyvaujant ir pasirašant dviem liudytojams;

11.2. kviečia greitosios medicininės pagalbos brigadą pervežti asmenį į atitinkamą asmens sveikatos priežiūros įstaigą ir policijos darbuotojus, kurie, pristatant asmenį būtinajam hospitalizavimui ir (ar) būtinajam izoliavimui, užtikrintų viešąją tvarką;

11.3. nedelsdamas informuoja savivaldybės administraciją ir apskrities vyriausiąjį epidemiologą.

12. Asmens sveikatos priežiūros įstaigos, kurioje asmuo yra būtinai hospitalizuotas ir (ar) izoliuotas, siūlymu Savivaldybės gydytojas (vyr. specialistas) teikia motyvuotą prašymą teismui pratęsti asmens būtinojo hospitalizavimo ir (ar) izoliavimo terminą, jei šis asmuo dėl sveikatos būklės tebėra pavojingas kitiems asmenims.

**V. KOMISIJOS TEISĖS**

13. Gydytojų specialistų komisija turi teisę gauti informaciją iš Panevėžio rajono esančių asmens sveikatos priežiūros įstaigų.

14. Komisija turi teisę naudotis asmens sveikatos priežiūros įstaigų dokumentais.

15. Komisija turi teisę kviestis į komisijos posėdžius reikalingus specialistus.

**VI. ATSAKOMYBĖ**

16. Komisijos pirmininkas atsako už šių nuostatų vykdymą.

### **VII. BAIGIAMOSIOS NUOSTATOS**

17. Ginčai dėl pažeistų asmens teisių vykdant būtinąjį hospitalizavimą ir (ar) būtinąjį izoliavimą sprendžiami Lietuvos Respublikos įstatymų numatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 PATVIRTINTA

 Panevėžio rajono savivaldybės administracijos

 direktoriaus 2023 m. rugpjūčio 2 d. įsakymu Nr. A-372

**Asmenų būtinojo hospitalizavimo ir (ar) būtinojo izoliavimo gydytojų specialistų komisijos darbo reglamentas**

1. Asmenų būtinojo hospitalizavimo ir (ar) izoliavimo komisijos (toliau - Komisija) darbo reglamentas nustato jos darbo organizavimo tvarką.

2. Komisijos narius į posėdžius kviečia savivaldybės gydytojas (vyr. specialistas), gavęs informaciją apie asmenį, kurį būtina hospitalizuoti ir (ar) izoliuoti, bei asmens medicininę dokumentaciją.

3. Komisija sukviečiama:

3.1. ypač pavojingų užkrečiamųjų ligų atvejais per 12 val.;

3.2. pavojingų užkrečiamųjų ligų atvejais per 72 val.

4. Komisijos darbui vadovauja pirmininkas. Komisijos pirmininko laikinai nesant, jo pareigas eina pirmininko pavaduotojas.

5. Komisijos posėdis yra teisėtas, jei jame dalyvauja daugiau kaip pusė komisijos narių.

6. Komisijos pirmininkas:

6.1. organizuoja komisijos darbą;

6.2. rengia komisijos posėdžius ir jiems pirmininkauja arba tai daryti įgalioja komisijos pirmininką pavaduojantį komisijos narį;

6.3. užtikrina, kad būtų laikomasi įstatymų, vykdomi Lietuvos Respublikos Vyriausybės nutarimai ir kiti teisės aktai.

7. Komisija įvertina gydytojo, pranešusio apie asmenį, kurį reikia būtinai hospitalizuoti ir (ar) izoliuoti, motyvus ir sprendimą priima nedelsdama. Sprendimas įrašomas į asmens medicininius dokumentus, išvardytus Asmenų būtinojo hospitalizavimo ir (ar) būtinojo izoliavimo gydytojų specialistų komisijos nuostatų 9.1 punkte.

8. Komisijos sprendimai priimami atviru balsavimu, posėdyje dalyvaujančių komisijos narių balsų dauguma. Esant vienodam balsų skaičiui lemiamą balsą turi Komisijos pirmininkas.

9. Komisijos posėdžiai protokoluojami. Protokolą rašo Komisijos pirmininko paskirtas sekretorius. Protokolą pasirašo visi posėdyje dalyvavę Komisijos nariai.

10. Komisijos veiklos dokumentai saugomi pas Savivaldybės gydytoją (vyr. specialistą).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 PATVIRTINTA

 Panevėžio rajono savivaldybės administracijos

 direktoriaus 2023 m. rugpjūčio 2 d. įsakymu Nr. A-372

**ASMENŲ BŪTINOJO HOSPITALIZAVIMO IR (AR) IZOLIAVIMO GYDYTOJŲ SPECIALISTŲ KOMISIJOS NARIŲ IŠKVIETIMO NEDARBO LAIKU, POILSIO BEI ŠVENČIŲ DIENOMIS TVARKA**

1. Bendrosios praktikos gydytojas ar kitas gydytojas specialistas informaciją apie ligonius, asmenis, įtariamus, kad serga pavojingomis ar ypač pavojingomis užkrečiamosiomis ligomis, asmenis, turėjusius sąlytį, ar šių ligų sukėlėjų nešiotojus, kuriems reikia taikyti būtinąjį hospitalizavimą ir (ar) būtinąjį izoliavimą, pateikia savivaldybės gydytojui (vyr. specialistui)
tel. (8 45) 58 26 93, (8 618) 02 445.

2. Kai nėra savivaldybės gydytojo (vyr. specialisto), informuojamas Komisijos pirmininkas, tel. d. (8 45) 50 22 15, (8 682) 20 716.

3. Savivaldybės gydytojas (vyr. specialistas) arba (Komisijos pirmininkas) iškviečia kitus Komisijos narius į komisijos posėdį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_